**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS DAUGIAFUNKCIO SVEIKATINGUMO CENTRO VALDYMO IR NAUDOJIMO PERDAVIMO PAGAL KONCESIJOS SUTARTĮ“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant, kad Klaipėdos miesto savivaldybės taryba pritartų Klaipėdos daugiafunkcio sveikatingumo centro (toliau Baseinas) valdymo ir naudojimo perdavimui privačiam partneriui pagal koncesijos sutartį ir pavestų savivaldybės administracijai vykdyti privataus partnerio atrankos procedūrą pagal LR Koncesijų įstatymą, Viešojo ir privataus sektorių partnerystės projektų rengimo ir įgyvendinimo taisykles, patvirtintas Lietuvos Respublikos Vyriausybės 2009 m. lapkričio 11 d. nutarimu Nr. 1480 bei kitus teisės aktus.

**2. Projekto rengimo priežastys ir kuo remiantis parengtas sprendimo projektas.**

Pagal Baseino statybos finansavimo Europos Sąjungos struktūrinių fondų lėšomis projekto priemonės aprašą (Patvirtinta Lietuvos Respublikos vidaus reikalų ministro 2015 m. gruodžio 11 d. įsakymu Nr. 1V-991), projekto veiklų finansavimas yra valstybės investicinė pagalba ir teikiama pagal Bendrojo bendrosios išimties reglamento 55 straipsnį (2014 m. birželio 17 d. Komisijos reglamentas (ES) Nr. 651/2014), kuriame numatyta, kad naujai sukurtai infrastruktūrai valdyti atvirai, skaidriai ir be diskriminacijos turi būti parinktas operatorius. Nesilaikant nustatytų reikalavimų, projektui taikomos valstybės pagalbos teikimo nuostatos.

Savivaldybės administracijos užsakymu UAB „Peritus“ parengė Klaipėdos daugiafunkcio sveikatingumo centro valdymo modelio parinkimo studiją (toliau Studija). Šioje Studijoje, įvertinus galimus turto perdavimo modelius, nurodyta, kad tikslinga Baseino valdymą ir naudojimą perduoti privačiam partneriui pagal koncesijos sutartį.

Vadovaujantis Viešojo ir privataus sektorių partnerystės projektų rengimo ir įgyvendinimo taisyklių, patvirtintų Lietuvos Respublikos Vyriausybės 2009 m. lapkričio 11 d. nutarimu Nr. 1480 (toliau Taisyklės), 28 punktu, sprendimą dėl savivaldybės įgyvendinamo koncesijos projekto tikslingumo priima Savivaldybės taryba. Tarybai priėmus nurodytą sprendimą savivaldybės administracija parengia ir teikia Tarybai tvirtinti koncesijos konkurso sąlygas, pagrindinės koncesijos sutarties sąlygas bei koncesijos konkurso etapus.

Taisyklių 20 punkte yra pateikiami duomenys, kurie turi būti nurodyti Savivaldybės tarybos sprendimo projekte dėl koncesijos tikslingumo.

Koncesijos projekto tikslas – užtikrinti efektyvų kokybiškų paslaugų, susijusių su Klaipėdos daugiafunkcio sveikatingumo centro valdymu ir naudojimu, teikimą ir visą sutarties galiojimo laikotarpį siekti paslaugų efektyvumo, kokybės gerinimo ir racionalaus turto naudojimo.

Studijoje pateikti finansinio modelio skaičiavimai, Baseino pajamų ir išlaidų bei užimtumo duomenys, koncesininko investicijos 10 metų laikotarpiui. Pagal atliktus finansinio modelio skaičiavimus numatoma, kad objektas bus pelningas. Taip pat numatoma galimybė savivaldybei gauti koncesijos mokestį.

Taikant koncesijos modelį savivaldybė suteiktų leidimą koncesininkui valdyti ir naudoti savivaldybės turtą bei teikti viešąsias paslaugas kultūros, sporto, laisvalaikio srityse ir gauti iš tokios veiklos pajamas. Didžioji dalis pajamų gaunama iš trečiųjų asmenų. Klaipėdos Baseino koncesijos atveju koncesininkas didžiąją dalį pajamų gautų iš baseino lankytojų, prisiimtų įsipareigojimą investuoti į Baseino įrangą ir inventorių, mokėti koncesijos mokestį. Taip pat koncesijos sutartimi galima nustatyti veiklos rodiklius veiklos apimčiai, kokybei, t. y. įpareigoti koncesininką įveiklinti objektą optimaliai, kontroliuoti paslaugų kokybę ir objekto funkcionalumą.

Savivaldybės turtinių įsipareigojimų, įgyvendinant koncesijos projektą, nenumatoma. Įvertinus Studijos duomenis numatoma galimybė savivaldybei gauti koncesijos mokestį iš koncesininko.

**3. Kokių rezultatų laukiama.**

Priėmus šį Savivaldybės tarybos sprendimą būtų sudaryta galimybė vykdyti Baseino valdymo ir naudojimo perdavimo pagal koncesijos sutartį konkurso procedūras.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – sudaroma galimybė vykdyti Baseino valdymo ir naudojimo perdavimo pagal koncesijos sutartį konkurso procedūras.

Teikiame svarstyti šį sprendimo projektą.

PRIDEDAMA. Klaipėdos daugiafunkcio sveikatingumo centro valdymo modelio parinkimo studija, 58 lapai.

Turto skyriaus vedėjas Edvardas Simokaitis